**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Temešská skala (ďalej len „návrh nariadenia vlády“), podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu (CHA) Temešská skala je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlási územie európskeho významu SKUEV0127 Temešská skala, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/ES“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021).

Schválením návrhu nariadenia vlády zároveň dôjde k zrušeniu existujúcej prírodnej rezervácie (PR) Temešská skala s výmerou 57,93 ha s piatym stupňom ochrany, ktorá sa stane súčasťou zóny A CHA Temešská skala.

 Účelom vyhlásenia CHA Temešská skala je zabezpečenie priaznivého stavu predmetu ochrany CHA Temešská skala, ktorým je desať biotopov európskeho významu (z toho tri prioritné biotopy), biotopy jedného druhu rastliny európskeho významu a biotopy štyroch druhov živočíchov európskeho významu (z toho jeden prioritný). Ciele ochrany sú uvedené v projekte ochrany spracovanom ako podklad na vyhlásenie CHA Temešská skala a sú rozpracované v programe starostlivosti CHA Temešská skala. Program starostlivosti o CHA Temešská skala je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/chatemesskaskala/>.

Výmera navrhovaného CHA Temešská skala je 165,9153 ha. V CHA Temešská skala sa vyhlasujú zóny A, C  a D.  Zóna A s výmerou 58,3393 ha má navrhovaný piaty stupeň ochrany, zóna C s výmerou 24,8740 ha má navrhovaný tretí stupeň ochrany a zóna D s výmerou 82,702 ha má navrhovaný druhý stupeň ochrany podľa zákona. Ochranné pásmo sa nevyhlasuje.

Zámer vyhlásiť CHA Temešská skala bol v zmysle § 50 zákona oznámený Okresným úradom Trenčín. Pripomienky k zámeru vznesené zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj  pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice CHA Temešská skala v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 26. februára 2021 do 18. marca 2021. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. máj 2021.